Document ID: /roh_data/filtered/fineweb-2-filterrobots_roh.jsonl.gz/19080

Quai ha l'armada confermà:
- Il Super Puma è crudà giu la mesemna datiers dal ospizi dal Gottard durant in'inspecziun entras l'OSCE
- Omadus pilots èn morts - in assistent da sgol è blessà. Il blessà saja en in bun stadi fisic e psichic
- Il helicopter ha sdrimà in cabel da forza electrica
- I na dat nagins indizis sin sbagls tecnics
- La flotta dal Super Puma cuntinuescha cun il traffic aviatic
Tge è schabegià?
Mesemna da mezdi è crudà giu sper l'ospizi dal Gottard in helicopter dal militar. Durant in'inspecziun da l'Organisaziun per la segirezza e la collavuraziun en l'Europa, OSCE, sajan ils quatter uffiziers franzos e plirs accumpagnaders svizzers sortids da l'helicopter durant in curt atterrament. Curt suenter la cuntinuaziun dal sgol saja lura capità l'accident.
Tenor perditgas sgulava il helicopter dal tip Super Puma datiers dal terren per chargiar material u persunas. Latiers saja el collidà cun in cabel electric ed haja piglià fieu.
RR novitads 8:00